Skameneliny a vek zeme

Skameneliny sú zvyšky pevných častí organizmov. Ku skamenelinám patria odtlačky a kamenné jadrá. Pri skúmaní dejín Zeme je dôležité poznať vek hornín, ktorý môže byť pomerný a skutočný. Pomerný vek hornín sa určuje podľa uloženia vrstiev hornín a skamenelín. Spodná vrstva je staršia ako vrstva nad ňou. Vedúce skameneliny pomáhajú pri určovaní pomerného veku hornín. Príkladmi vedúcich skamenelín sú trilobity, ktoré žili v prvohorách, amonity v druhohorách, numulity v starších treťohorách. Vrstvy, ktoré obsahujú rovnaké skameneliny, majú rovnaký vek. Skutočný vek hornín je vek, ktorý uplynul od vzniku horniny. Na jeho stanovenie sa používa rozpad rádioaktívnych prvkov( urán na olovo, draslík na argón). Hlavné obdobia – časové úseky – sa nazývajú geologické éry – prahory, starohory, prvohory, druhohory, treťohory a štvrtohory.